Al-Shabaab dreig met nóg aanvalleDie militante groep, Al Shabaab, wat erken het dat hulle vir die Westgate-bloedbad in Kenia verantwoordelik is, het met nóg aanvalle gedreig indien Kenia nie dadelik hul troepe in Somalië onttrek nie. “Indien nie, weet dat hierdie net ’n voorsmakie is van wat ons sal doen… julle kan donker dae verwag,” het ’n Al-Shabaab-woordvoerer, Ali Mohamud Rage in ’n klankgreep gesê. Keniaanse magte het die suidelike dele van Somalië twee jaar gelede ingeval om Somaliese magte te ondersteun en Al-Shabaab-basisse aan te val. Die Keniane het later by die Afrika-Unie-troepe aangesluit. Intussen is daar vrese dat die dodetal by die Westgate-winkelsentrum, wat tans op 62 geraam word, kan toeneem nadat die Al-Shabaab gespog het dat talle slagoffers se liggame nog in die winkelsentrum lê.